Document ID: 32008R0541

РЕГЛАМЕНТ (ЕО) № 541/2008 НА КОМИСИЯТА
от 16 юни 2008 година
за адаптиране на определени квоти за риба за 2008 г. съгласно Регламент (ЕО) № 847/96 на Съвета за определяне на допълнителните условия за годишното управление на допустимите количества улов и на квотите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството (1), и по-специално член 23, параграф 4 от него,
като взе предвид Регламент (ЕО) № 847/96 на Съвета от 6 май 1996 г. за определяне на допълнителните условия за годишното управление на допустимите количества улов и на квотите (2), и по-специално член 4, параграф 2 и член 5, параграфи 1 и 2 от него,
като има предвид, че:
(1)
Регламент (ЕО) № 2015/2006 на Съвета от 19 декември 2006 г. за определяне за 2007 и 2008 г. на риболовните възможности за дълбоководни рибни ресурси (3), Регламент (ЕО) № 1941/2006 на Съвета от 11 декември 2006 г. за определяне на риболовните възможности и съответните условия по отношение на определени рибни ресурси и групи рибни ресурси, приложими в Балтийско море за 2007 г. (4) и Регламент (ЕО) № 41/2007 на Съвета от 21 декември 2006 г. за определяне на риболовните възможности през 2007 г. и съответните условия по отношение на някои рибни запаси и групи рибни запаси, приложими във водите на Общността, и по отношение на корабите на Общността във води, за които се изискват ограничения върху улова (5) определят кои запаси могат да подлежат на предвидените в Регламент (ЕО) № 847/96 мерки.
(2)
Регламент (ЕО) № 2015/2006 на Съвета, Регламент (ЕО) № 1404/2007 на Съвета от 26 ноември 2007 г. за определяне на възможностите за риболов и съответните условия по отношение на определени рибни запаси и групи рибни запаси, приложими в Балтийско море за 2008 г. (6) и Регламент (ЕО) № 40/2008 на Съвета от 16 януари 2008 г. за установяване на възможностите за риболов за 2008 г. и свързаните с тях условия на определени рибни запаси и групи от рибни запаси, приложими във водите на Общността и за корабите на Общността във води, които подлежат на ограничения на улова (7) определят квотите за определени запаси за 2008 г.
(3)
Регламент (ЕО) № 147/2007 на Комисията от 15 февруари 2007 г. за адаптиране на някои квоти за риболов от 2007 до 2012 г. съгласно член 23, параграф 4 от Регламент (ЕО) № 2371/2002 на Съвета относно опазването и устойчивата експлоатация на рибните ресурси в рамките на Общата политика в областта на рибарството (8) намалява някои квоти за риба за Обединеното кралство и Ирландия за периода от 2007 до 2012 г.
(4)
Някои държави-членки са подали заявления по силата на Регламент (ЕО) № 847/96 за прехвърлянето на част от квотите им за 2007 г. към следващата година. В рамките на посочените в споменатия регламент граници следва прехвърлените количества да бъдат добавени към квотите за 2008 г.
(5)
Въз основа на член 5, параграф 1 от Регламент (ЕО) № 847/96 намаленията на националните квоти за 2008 г. следва да бъдат направени в размер, равен на уловеното количество над квотата. Въз основа на член 5, параграф 2 от Регламент (ЕО) № 847/96 балансираните намаления на националните квоти за 2008 г. следва да бъдат направени в случай на надвишаване на разрешените разтоварвания за 2007 г. за определени запаси, които са посочени в Регламент (ЕО) № 41/2007, Регламент (ЕО) № 2015/2006 и Регламент (ЕО) № 1941/2006. Тези намаления се прилагат, като се вземат под внимание специалните разпоредби, регулиращи запасите, които са в компетентността на регионалните организации по рибарство.
(6)
Някои държави-членки са поискали съгласно Регламент (ЕО) № 847/96 разрешение за разтоварване на допълнителни количества риба от определени запаси през 2007 г. Тези надвишаващи разрешените разтоварвания количества следва обаче да бъдат приспаднати от квотите им за 2008 г.
(7)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Без да се засяга Регламент (ЕО) № 147/2007, определените в Регламент (ЕО) № 40/2008, Регламент (ЕО) № 1404/2007 и Регламент (ЕО) № 2015/2006 квоти се увеличават, така както е постановено в приложение I, или съответно се намаляват, както е указано в приложение II към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 юни 2008 година.

Labels: 18
6